
Бүген Россия Хөкүмәте Рәисе урынбасары Дмитрий Чернышенко һәм Татарстан Республикасы Рәисе Рөстәм Миңнеханов КНИТУ-КАИ студентлары өчен яңа тулай торакта - Четаев урамындагы «студентлар йорты»нда булдылар.

Исегезгә төшерәбез, Дмитрий Чернышенко Казанга эш сәфәренә килде. Аерым алганда, иртән ул Иннополис Университеты тулай торакларының яңа торак корпусларын ачу тантанасында катнашты, Белем көне уңаеннан җыелышта беренче курс студентлары белән аралашты һәм Иннополиста инновацион проектларны тәкъдир итү белән танышты.

Казанда КНИТУ-КАИ студентлары өчен яңа 17 катлы тулай торак 620 кешегә исәпләнгән һәм Четаев урамы, 8 адресы буенча урнашкан. Гомуми мәйданы 16,4 мең кв. м. булган бина 113 торак блоктан тора. Ике бүлмәле блокның уртача мәйданы 56 кв. м, өч бүлмәле блокның мәйданы 71,6 кв. м тәшкил итә.

Һәр блокта кухня, яшәү бүлмәсе, санузел һәм душ бүлмәсе каралган. Тулай торакта барлыгы 318 торак урын бар, шуларның 24 бүлмәсе сигез блокта аз хәрәкәтләнүче төркемнәр өчен каралган.

Моннан тыш, бинада изоляторлы медпункт һәм спорт залы урнаштырылган, ә территориядә ял һәм студентлар чаралары өчен ачык мәйданчык, автостоянка оештырылган. Иминлекне тәэмин итү өчен тулай торак керү һәм видеокүзәтү системалары белән җиһазландырылган.

Тулай торак төзелеше федераль бюджет акчалары хисабына фәнни тикшеренүләр һәм кадрлар әзерләү өчен инфраструктураны үстерү илкүләм проект фән һәм университетлар кысаларында алып барыла. Финанслау 874 млн сум тирәсе тәшкил итә.

*Белешмә өчен:*

*Хәзерге вакытта КНИТУ-КАИда, филиалларны исәпкә алмаганда, 12,7 меңгә якын студент белем ала. Аларның 64%ы - чит шәһәр кешеләре, шул исәптән 1500 чит ил кешесе. 2023 елгы кабул итү кампаниясе нәтиҗәләре буенча, югары уку йортында Россиянең 87 төбәгеннән һәм дөньяның 20 иленнән студентлар белем ала.*
Рөстәм Миңнеханов һәм Дмитрий Чернышенко КНИТУ-КАИ студентлары өчен яңа тулай торакта – Четаев урамындагы «студент йорты»нда булдылар